钦定古今图书集成/理学汇编/文学典/第177卷 > 《徐师曾文体明辩》 > 《墓碑文》〈附〉
## 钦定古今图书集成/理学汇编/文学典/第177卷 > 《徐师曾文体明辩》 > 《墓碑文》〈附〉

按：古者葬有丰碑，以木为之，树于椁之前后。《檀弓》所
载“公室视丰碑”是已。汉以来始刻死者功业于其上，
稍改用石，则刘勰所谓“自庙而徂坟”者也。晋、宋间始
称神道碑，盖堪舆家以东南为神道碑，立其地，因名
焉。唐碑制龟趺螭首，五品以上官用之，而近世高广
各有等差，则制之密也。盖葬者既为志以藏诸幽，又
为碑碣表以揭于外。其为体，有文、有铭，又或有序。而
其铭或谓之辞，或谓之系，或谓之“颂”，要之皆铭也。文
与志大略相似，而稍加详焉，故亦有正变二体。其或
曰碑，或曰《碑文》，或曰《墓碑》，或曰《神道碑》，或曰《神道碑
文》，或曰《墓神道碑》，或曰《神道碑铭》，或曰《神道碑铭》，并
序，或曰碑颂，皆别体也。至于释、老之葬，亦得立碑，以
僭拟乎品官。故或直曰“碑”，或曰《碑铭》，或曰《塔碑铭并
序》，或曰《碑铭并序》，亦别体也。若夫铭之为体，虽不能
如志铭之备，而大略亦相通焉，此不复著。